8 साल में बदली जहीर के प्रारंभिक स्पैल की दास्तान  
8 साल पहले ऑस्ट्रेलिया के खिलाफ विश्व कप फाइनल में प्रारंभिक स्पैल में बुरी तरह पिटे जहीर खान ने श्रीलंका के खिलाफ खिताबी मुकाबले में एकदम बदली तस्वीर पेश की।
आठ साल पहले ऑस्ट्रेलिया के खिलाफ जोहान्सबर्ग में विश्व कप फाइनल में प्रारंभिक स्पैल में बुरी तरह पिटे तेज गेंदबाज जहीर खान ने श्रीलंका के खिलाफ खिताबी मुकाबले में एकदम बदली हुई तस्वीर पेश की। विश्व कप 2003 के फाइनल में ऑस्ट्रेलियाई बल्लेबाजों ने जहीर की गेंदों की जमकर धुनाई की थी। उनके पहले ही ओवर में 15 रन बने थे, जिसमें नोबॉल और वाइड बॉल भी शामिल थी।  ऑस्ट्रेलिया ने दो विकेट पर 359 का विशाल स्कोर खड़ा किया था। जहीर ने सात ओवर में 67 रन दे डाले थे और उन्हें कोई विकेट नहीं मिली थी। श्रीलंका के खिलाफ शनिवार को फाइनल में हालात एकदम अलग थे।  जहीर इस मैच से पहले विश्व कप 2011 में 19 विकेट ले चुके थे और वह पाकिस्तानी कप्तान शाहिद अफरीदी से दो विकेट ही पीछे थे। जहीर ने तीन मेडन ओवर फेंके और शानदार फॉर्म में चल रहे सलामी बल्लेबाज उपुल थरंगा का विकेट भी लिया। पहले स्पैल में उन्होंने पांच ओवर में छह रन देकर एक विकेट लिया।